# **Velkommen til oss i Minken barnehage!**

Et godt sted å være, et godt sted å lære.

Vi er sammen om en god barndom!

Årsplan 2025/2026

Innhold

[Velkommen til oss i Minken barnehage! 1](#_Toc209783273)

[**Litt om barnehagen vår:** 3](#_Toc209783274)

[**Samarbeidsutvalg og barnehagens styre.** 4](#_Toc209783275)

[**Styret i Minken barnehage:** 4](#_Toc209783276)

[**Verdt å vite om hverdagen i Minken barnehage** 4](#_Toc209783277)

[**Ansatte:** 4](#_Toc209783278)

[**Rødkløver** 4](#_Toc209783279)

[**Smørblomst** 5](#_Toc209783280)

[**Blåklokken** 5](#_Toc209783281)

[**Taushetsplikt:** 5](#_Toc209783282)

[**Opplysningsplikt:** 5](#_Toc209783283)

[**Politiattest:** 6](#_Toc209783284)

[**Foreldrebetaling:** 6](#_Toc209783285)

[**Søskenmoderasjon** 6](#_Toc209783286)

[**Foreldresamarbeid**: 7](#_Toc209783287)

[**Tilvenning**: 7](#_Toc209783288)

[**Mat**: 8](#_Toc209783289)

[**Fravær/sykdom:** 9](#_Toc209783290)

[**Garderobe og klær:** 9](#_Toc209783291)

[**Barnas bursdag:** 10](#_Toc209783292)

[**Dugnad:** 10](#_Toc209783293)

[**Temaarbeid 2025/2026:** 10](#_Toc209783294)

[**Kroppen min** 10](#_Toc209783295)

[***Temaarbeid på Rødkløver*** 13](#_Toc209783296)

[***Temaarbeid på Smørblomst*** 14](#_Toc209783297)

[***Temaarbeid på Blåklokken*** 15](#_Toc209783298)

[**Tidlig innsats i barnehagen** 17](#_Toc209783299)

[**Inkluderende praksis** 17](#_Toc209783300)

[**Utenforskap** 18](#_Toc209783301)

[***Vurderingsarbeid 2025/2026*** 19](#_Toc209783302)

[***Årshjul:*** 20](#_Toc209783303)

Med årsplanen vil vi vise hvordan vi jobber for å oppfylle kravene i Lov om barnehager, Rammeplanen og egne satsningsområder. Årsplanen utarbeides om våren, og godkjennes deretter av barnehagens styre. Planen gjelder fra høsten 2025 til juli 2026.

I Minken barnehage jobber personalet kontinuerlig for at alle barn skal oppleve et trygt og inkluderende miljø, fritt for mobbing og utestenging. Barna skal møtes av kompetente voksne, som har fokus på hvert enkelt barns utvikling.

Vi skal lære barna gode verdier og vi skal være til stede i barnas hverdag. Vi skal være imøtekommende for barns ønsker og dermed bidra til at barna får medvirke i sin egen hverdag. Vi skal være omsorgsfulle og trygge voksne, som oppfordrer til lek, læring og mestring. Vi skal også bygge relasjoner og vennskap, og være et støttende stillas for barna i ulike lærings- og hverdagssituasjoner.

# **Litt om barnehagen vår:**

Minken barnehage A.S startet opp 15. september 1991. Selskapet er dannet som et aksjeselskap, der foreldrene er aksjonærer.

Barnehagen ligger lokalisert i Nebbestølen i Fyllingsdalen, i sokkeletasjen i en boligblokk i Minken borettslag. Vi disponerer uteområdet på fremsiden av blokken, og vi benytter oss av barnehagens nærområde på turdager og lignende. Vi benytter oss også av kulturelle tilbud, som biblioteket på Oasen eller Barnas kulturhus i Bergen sentrum.

I barnehagen er vi 12 ansatte, og inntil 40 barn fordelt på 3 avdelinger.

Barnehagens åpningstid er fra 07.30 til 16.30.

Om sommeren er barnehagen stengt 3 uker i juli; uke 28, 29, og 30.

I romjulen er barnehagen åpen fra kl. 09.00 – 15.00.

Onsdag før påske stenger barnehagen kl. 14.00.

I forhold til sommerferie, påske og romjul, får foreldrene utlevert påmeldingsskjema for hvilke dager barna kommer og hvilke dager de skal ha ferie.

Denne påmeldingen er bindende og kan ikke endres i ettertid. Påmeldingsskjema sendes ut med tanke på avvikling av personalets ferie. Vi trenger å vite antall barn som kommer, for å kunne avvikle ferien på en forsvarlig måte med tanke på bemanning. I noen tilfeller må vi leie inn vikar fra vikarbyrå for å få avviklet personalets ferie.   
Det er dyrt å bruke vikarbyrå, så derfor ber vi om at dere følger påmeldingen sånn at vi ikke leier inn vikarer unødvendig.

### **Samarbeidsutvalg og barnehagens styre.**

Barnehagens styre er det øverste ledd i barnehagen, som har den avgjørende myndighet. Styret har to funksjoner. Foruten å være den øverste myndighet, er styret barnehagens samarbeidsutvalg. Samarbeidsutvalget sin oppgave er å behandle saker som er viktig for barnehagens innhold og virksomhet, og fastsette en årsplan for det pedagogiske arbeidet.

Medlemmene til barnehagens styre/ samarbeidsutvalg velges på generalforsamlingen i juni, hvor foreldrene kan delta. De som ikke deltar, leverer fullmakt til styrets leder eller en aksjonær med stemmerett.

### **Styret i Minken barnehage:**

Styreleder: Isabell Sekkingstad

Styremedlem: Elisabeth Gjerde Svanevik

Styremedlem: Nina Elisabeth Jacobsen

Styremedlem: Kjartan Refvik

Styremedlem: Mona Rasmussen – ansattes representant

Styremedlem: Mette Johannesen – ansattes representant

Varamedlem: Karl Andreas Turøy

Styret / samarbeidsutvalget har 4 – 6 møter hvert barnehageår, hvor det diskuteres og legges føringer for barnehagens drift.

### **Verdt å vite om hverdagen i Minken barnehage**

Avdelingene i Minken barnehage heter Rødkløver, Smørblomst og Blåklokken.

Rødkløver er en avdeling med plass til 9 barn i alderen 1-2 år.

Smørblomst er en avdeling med plass til 12 barn i alderen 1 - 3 år.

Blåklokken er en avdeling med plass til 18 barn i alderen 3-6 år.

### **Ansatte:**

### **Rødkløver**

Pedagogisk medarbeider: Lene Styrmoe Rugaard

Barnehagelærer – Leon Tolboe Kristoffersen

Barnehagelærer: Vilde Andersen

### **Smørblomst**

Pedagogisk medarbeider: Kate Vitola

Barne- og ungdomsarbeider: Anette Sevil Pettersen

Barnehagelærer: Remi Lerøy - Mikkelsen

Pedagogisk leder: Mona Rasmussen

### **Blåklokken**

Pedagogisk medarbeider: Unnhild Larsen

Barne- og ungdomsarbeider: Laila Nordal

Pedagogisk leder: Mette Johannessen

Styrer: Hellbjørg Berge

Ved behov for vikar brukes vikarbyrå eller egne faste vikarer. Alle vikarer har levert godkjent politiattest og taushetserklæring.

E-post og SMS er vår kommunikasjonskanal til foreldre. Adresse og telefonnummer til barnehagen og de ulike avdelingene får dere ved oppstart.

### **Taushetsplikt:**

Alle ansatte i Minken har taushetsplikt overfor barna og deres familie. Taushetsplikt innebærer å hindre at andre får kjennskap til taushetsbelagte opplysninger, jmf. Lov om barnehager §44. Dette betyr ikke bare en plikt til å tie, men også en aktiv plikt til å hindre andre i å få tilgang til taushetsbelagt informasjon

### **Opplysningsplikt:**

Alle ansatte i barnehagen har en plikt til å følge med og sørge for at alle barn har det trygt og godt. Barnehageeier og styrer er ansvarlig for at alle ansatte kjenner til regelverket og rutiner rundt meldeplikten til barnevernet.

Alle ansatte i Minken barnehage har opplysningsplikt til kommunal helse og omsorgstjeneste og sosialtjenesten, jmf. Lov om barnehager, §45, og opplysningsplikt til barnevernet jf. Lov om barnehager §46.

### 

### **Politiattest:**

Alle ansatte i barnehagen, både faste og midlertidige, skal legge frem politiattest, jmf. Lov om barnehager §30.

Barnehageeier og kommunen som barnehagemyndighet kan kreve politiattest som nevnt i første ledd for andre personer som regelmessig oppholder seg i barnehagen eller har vesentlig innflytelse på barnehagens drift.

Personer som er dømt for seksuelle overgrep mot mindreårige er utelukket fra ansettelse i barnehager.

### **Foreldrebetaling:**

Regjeringen fastsetter hvert år en maksimalpris, et øvre tak for hvor mye foreldre må betale for en barnehageplass.

Minken barnehage følger fastsatt makspris.

Fra 1. august 2025 koster en barnehageplass kr 1200,- pr måned.

Barnehagen serverer et måltid med frukt og grønnsaker hver dag. For dette betales det i tillegg 120 kr pr. barn, pr. måned.

### **Søskenmoderasjon**

Foreldre med flere enn ett barn i barnehage får søskenmoderasjon. Søskenmoderasjon i barnehage blir regnet ut etter hvilken plasstype det enkelte barn har. Den blir beregnet slik:

* For første barn må du betale vanlig pris.
* For barn nummer to får du 30 prosent søskenmoderasjon.
* For barn nummer tre eller flere, får du 100 prosent søskenmoderasjon.

Du trenger ikke søke om søskenmoderasjon, den blir beregnet automatisk. Søsken må bo i samme husholdning. Ordningen er ikke inntektsbasert.

For andre typer moderasjoner, finner dere informasjon på Bergen kommune sin hjemmeside:

[Bergen kommune - Søke om redusert foreldrebetaling i barnehage og SFO](https://www.bergen.kommune.no/innbyggerhjelpen/barnehage-og-skole/barnehage/betale-for-barnehageplass/soke-om-redusert-foreldrebetaling-i-barnehage-og-sfo)

### **Foreldresamarbeid**:

Vi ønsker å ha et godt og nært samarbeid med foreldrene, og har daglig kontakt med dere i hente- og bringesituasjoner. Vi er opptatt av å ha god dialog, og at vi skal ha et gjensidig samarbeid rundt hvert enkelt barn. I en hente- og bringesituasjon utveksler vi informasjon vedr. for eksempel hvordan dagen eller natten har vært, og vi gir og får opplysninger som er viktig for å kunne møte barnet på en best mulig måte.

Et godt foreldresamarbeid etableres allerede før barnet begynner i barnehagen, ved at vi inviterer dere til en besøksdag.

Noen uker før oppstart vil dere få tilbud om å komme på besøk til oss. På besøksdagen er dere sammen med oss en liten stund enten inne eller ute, og vi gjennomfører dagen som vi pleier uten noen tilrettelegginger. På besøksdagen vil dere få hilse på personalet, gjøre dere kjent på avdelingen og på barnehagens område. Ønsker dere å komme på besøk flere ganger, er dere velkommen til å kontakte enten styrer eller pedagogisk leder for videre avtale.

I forbindelse med oppstart i barnehagen avholdes det, sammen med foreldre og pedagogisk leder, en oppstarts-samtale etter ca 1-2 uker. Her diskuterer vi tilvenningsperioden, og det utveksles praktisk informasjon fra begge parter.

En gang i året avholdes ordinær foreldresamtale sammen med pedagogisk leder, ellers hyppigere ved behov.

I løpet av høsten inviterer vi til foreldremøte, hvor det er ønskelig at så mange foreldre som mulig deltar. Foreldremøtene gjennomføres både felles for hele barnehagen, men også avdelingsvis. Noen foreldremøter gjennomføres i fellesskap av en foredragsholder, dersom vi er så heldig å få tilbud om det.

### **Tilvenning**:

Barnehagestart er en spennende tid for både barn og foreldre, og vårt mål er å gjøre overgangen fra hjem til barnehage så trygg som mulig. Vi skal, i samarbeid med foreldre, legge til rette for at barnet skal få en trygg og god start i barnehagen vår. Vi vil tilpasse rutiner, og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn.

I Rammeplanen står det at når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære. (Rammeplanen 2017, s. 33)

Hvert barn er unikt og har ulik oppfattelse av det å begynne i barnehage.

I vår barnehage har vi 3 avdelinger med ulik aldersgruppe, og avdelingene tilrettelegger tilvenningen på ulik måte. Dette vil dere få mer utfyllende informasjon om første dag i barnehagen.

Første dag i barnehagen blir barn og foreldre mottatt av sin kontaktperson, som skal ha ansvaret for barnets tilvenning. Tidspunkt for oppmøte blir nevnt i velkomstbrevet som mottas før oppstart. Denne dagen kan dere være i barnehagen i 1-2 timer, og foreldre skal være sammen med barnet hele tiden. Vi tilrettelegger for at dere skal være sammen med barnets kontaktperson, og 1-3 andre barn, inne på avdelingen. På denne måten blir det en rolig start, og vi har god mulighet for dialog rundt barnet og barnehagens hverdag. Første dag legger vi vekt på å bli kjent, og barnet får utforske og se seg rundt på avdelingen. Videre tilvenning avtales med barnets kontaktperson.

I avskjed med barnet er det viktig å være kort og konkret, forklare barnet at nå skal du gå, men at du kommer tilbake og henter om en stund. Si «hade», og gå ut av rommet. Dette kan føles både hardt og brutalt, men av erfaring så vet vi at en kort avskjed er til det beste for barnet.

Det er lurt å sette av god tid til tilvenning. Noen barn viser trygghet bare noen dager etter oppstart, mens andre barn trenger mer tid før de føler seg trygge nok i barnehagen til at foreldrene kan trekke seg unna. Husk at alle barn reagerer ulikt på overganger, og at alle reaksjoner er normale.

I tilvenningsperioden får foreldre fortløpende oppdateringer via SMS om hvordan barnet har det i barnehagen. Er du utrygg på noe eller ønsker en ekstra oppdatering, er du velkommen til å enten sende oss en SMS eller ringe avdelingen. Å trygge deg som forelder, er den beste måten å trygge barnet på.

Barnehagen tar seg av tilvenning og overganger innad i barnehagen. Overgangen fra barnehage til skole kan dere lese mer utfyllende om i langtidsplanen på side 18 og 19.

### **Mat**:

Å tilberede måltider i barnehage stjeler både tid og voksenressurser fra barna på avdelingen. I Minken barnehage ønsker vi å bruke alle voksenressurser på avdelingen, og har derfor, i samarbeid med barnehagens styre, bestemt at barna skal ha med seg matpakke til frokost og lunsj hjemmefra. Barnehagen serverer lettmelk og havremelk til frokost og lunsj, og et fruktmåltid klokken 14.30.

Vi oppfordrer foreldre til å lage gode og næringsrike matpakker, for eksempel med innhold av frukt og grønt, brødskiver med pålegg, omelett, egg eller middagsrester.   
Vi ønsker ikke at barna har med seg kaker, boller og lignende – eller andre matvarer som gir barna kortvarig energi og ingen energi som varer over tid.

Drikkeflaske med vann tas med hjemmefra.

Husk å merke flasken og matpakken med navn. Flasker og matbokser tas med hjem for vask hver ettermiddag.

Noen ganger gjør vi unntak i forbindelse med matservering. Ved enkelte tilfeller, som for eksempel markering av 17. mai eller barnehagens bursdag, serverer vi mat. Dette vil stå nærmere forklart på månedsbrevet for den aktuelle dagen.

### **Fravær/sykdom:**

Vi ønsker at foreldre gir oss beskjed dersom barnet er sykt eller skal ha fri. Dette kan gjøres via SMS eller ved å ringe til din avdeling sin mobiltelefon. Sykt barn må holdes hjemme til eventuell smittefare er over. Ved omgangssyke/oppkast/diaré gjelder 48 timers regel: barnet må være hjemme fra barnehagen i 48 timer etter siste oppkast/diaré.

Ved feber anbefaler vi at barnet har en feberfri dag hjemme før de kommer tilbake til barnehagen. Se på barnets allmenntilstand når du vurderer om barnet er i form til å gå i barnehagen igjen etter feber/infeksjon, og husk at det krever mer av barnet å være i barnehagen enn å være hjemme.

### **Garderobe og klær:**

Alle barn har utetid hver dag. Det er viktig at barna har det de trenger av klær og utstyr for alle slags typer vær og temperatur. Husk også tilstrekkelig med skiftetøy.

Barn som bruker bleie, må ha med bleier hjemmefra.

Vi lærer barna å rydde etter seg i garderoben, og ønsker at også foreldre bidrar til å holde orden og system i garderoben. Husk å merke alle klær og sko med barnets navn. Foreldrene har ansvar for å sjekke over barnets tøy, og ta med våte klær og sko hjem til tørk.

### **Barnas bursdag:**

Vi markerer alle barns bursdag i barnehagen. Det gjør vi ved at vi gjør litt ekstra stas på bursdagsbarnet; vi henger opp flagg og bursdagsplakat, barnet får krone og egen bursdagssamling.

Samlingsstunden avsluttes med en aktivitet i form av disco, stol-leken eller lignende. Foreldre tar ikke med noe til barnets bursdag.

Noen barn har begynt med bursdagsselskap hjemme, og noen foreldre velger å legge invitasjoner til bursdag i barnehagens garderobe. Når det gjelder invitasjoner til bursdager ønsker vi at enten alle barn som er født det samme året blir invitert, eller at alle på avdelingen blir invitert. Det er de voksne sitt ansvar og sørge for at alle barn blir invitert og ivaretatt, og at ingen barn blir holdt utenfor.

### **Dugnad:**

Det avholdes dugnad i barnehagen 2-3 ganger i løpet av året. På dugnad gjennomføres ulike praktiske oppgaver vi ikke rekker å gjøre i hverdagen, som for eksempel nedvask, rydding, maling, sortering, og diverse utearbeid som rydding av lekeskur, vasking av leker og lignende. Vår erfaring er at dugnad er en fin arena for å bli bedre kjent med både oss i personalet og med andre foreldre, så vi setter stor pris på om dere foreldre ønsker å delta på dugnad sammen med oss!

# **Temaarbeid 2025/2026:**

## **Kroppen min**

Når vi velger tema for året er det viktig å velge et tema der alle barn kan delta på sitt nivå, at temaarbeidet kan gå og utvikle seg over tid, og at vi kan forankre arbeidet i Rammeplanen for barnehager.

I barnehageåret 2025/2026 ønsker vi i Minken barnehage å jobbe med temaet; *Kroppen min.*

Dette er et tema som barna er opptatt. Barna får forståelse for egen kropp etter hvert som de vokser og utvikler seg. Fra å ikke være bevist på egen kropp, til å forstå hva som skjer inne i kroppen når jeg vokser, eller når jeg for eksempel er glad eller trist.

De skal få sanse, leke, lære erfare og oppleve med utgangspunkt i kroppen. Det blir viktig å møte barna der de er og hjelpe dem med å forstå sin egen og andres kropp.

Vi har alle forskjellige kropper og ser forskjellige ut. Noen er lange noe er korte. Noen har brune øyner og andre har blå.

Hvem er jeg i denne kroppen jeg har?

Barna må få utvikle seg gjennom å få erfaringer egen medvirkning og vi må møte deres interesser her og nå.

Vi vil trekke temaet inn i ulike aktiviteter gjennom året og knytte det opp mot barnehagens årshjul og tradisjoner. Personalet må støtte barna i deres undring og vi skal være lydhøre overfor barna og hjelpe dem til å utfordre egne grenser.

Rammeplanen sier:

«Vaner og handlingsmønstre tar form allerede fra tidlig alder. Gode vaner som tilegnes i barnehagealder, kan vare livet ut. Barnehagen skal legge til rette for at alle barn kan oppleve bevegelsesglede, matglede og matkultur, mentalt og sosialt velvære og fysisk og psykisk helse. Barna skal inkluderes i aktiviteter der de kan få være i bevegelse, lek og sosial samhandling og oppleve motivasjon og mestring ut fra egne forutsetninger. Barnehagen skal bidra til at barna blir kjent med kroppen sin og utvikler bevissthet om egne og andres grenser.» (Rammeplanen 2017. s 49)

Gjennom arbeid med temaet kroppen min, skal vi bidra til at barna:

* opplever trivsel, glede og mestring ved allsidige bevegelseserfaringer, inne og ute, året rundt
* blir kjent med egne behov, får kjennskap til menneskekroppen og utvikler gode vaner for hygiene og et variert kosthold
* videreutvikler motoriske ferdigheter, kroppsbeherskelse, koordinasjon og fysiske egenskaper
* opplever å vurdere og mestre risikofylt lek gjennom kroppslige utfordringer
* blir trygge på egen kropp, får en positiv oppfatning av seg selv og blir kjent med egne følelser
* setter grenser for egen kropp og respekterer andres grenser
* får innsikt i matens opprinnelse, produksjon av matvarer og veien fra mat til måltid.

Gjennom temaarbeidet vil barna også tilegne seg gode språklige ferdigheter. Barna vil også utvikle sosial kompetanse gjennom leke- og formingsaktiviteter tilknyttet tema. Vår viktigste jobb er at alle barna er inkludert og en del av gruppen, avdelingen og barnehagen. Vi må være oppmerksomme på barnas signaler og gi dem positive tilbakemeldinger. Vi skal observere barnas ulike aktiviteter og hjelpe barna i å bygge relasjoner til andre barn.

Temaarbeidet er knyttet opp mot rammeplanen, og gjennom arbeidet vårt skal vi sørge for at vi inkluderer alle 7 fagområder, der vi setter opp mål, delmål og metode for hver enkelt aldersgruppe. Dette står beskrevet i langtidsplanen, på side 10.

Tidlig og god språkstimulering er en viktig del av barnehagens innhold. I Rammeplanen for barnehager står det:

***” Barnehagen skal være bevisst på at kommunikasjon og språk påvirker og påvirkes av alle sider ved barnets utvikling” -Rammeplanen for barnehager 2017***

Personalet har ansvar for å inkludere alle barn i aktiviteter, uavhengig av alder og språklig mestring. Barnehagen skal legge til rette for at alle barn får varierte og positive erfaringer ved å bruke språket som kommunikasjonsmiddel, som redskap for egne tanker og for å uttrykke egne meninger og følelser.

I dag bruker mange barn flere språk samtidig. Vi skal støtte barna når de bruker morsmålet sitt, samtidig som vi arbeider for å fremme barnas norskspråklige kompetanse.

Alle barn lærer morsmålet sitt først. God språkforståelse på morsmål er avgjørende for å lære seg flere språk.

Det anbefales at foreldre bruker sitt morsmål sammen med barna, nettopp for å hjelpe barna til å danne et godt grunnlag for å kunne tilegne seg et nytt språk senere.

Et godt samarbeid mellom barnehage og hjem er avgjørende for å støtte barnas språklige kompetanse.

Rødkløver, Smørblomst og Blåklokken har samme hovedtema og utgangspunkt. Vi velger ulike arbeidsmetoder og innfallsvinkler tilpasset etter barnas interesser og behov, alder og modning. Vi lager progresjonsplaner for de ulike aldersgruppene, der vi beskriver hovedmål, delmål og metode. Progresjon handler om utvikling, og barnehagen har ansvar for at hvert enkelt barn lærer, utvikler seg og opplever fremgang. Personalet skal legge til rette for progresjon gjennom valg av pedagogisk innhold. Vi skal oppdage, følge opp og utvide det barna allerede er opptatt av. Vårt hovedansvar er at alle barn i alle aldre får varierte leke-, aktivitets- og læringsmuligheter.

### ***Temaarbeid på Rødkløver***

**Kroppen**

På Rødkløver starter vi barnehageåret rolig og tilpasset de yngste barna. Vi bruker god tid på å skape trygghet og etablere gode relasjoner mellom barn og voksne. I denne fasen er det viktig at barna får tid til å tilpasse seg, bli kjent med barnegruppen og voksne, og føle seg trygge i sitt nye miljø. Vi jobber aktivt med relasjonsbygging og skaper en god og stabil base for videre utvikling. I barnehagen spiller rutiner en stor del av dagen. Rutiner er viktige for småbarn fordi de skaper trygghet og forutsigbarhet i hverdagen. Når barna vet hva som skal skje, blir de mer selvstendige og opplever mestring. I tillegg bidrar rutiner til gode vaner, som hygiene og samarbeid, og gjør overgangene i løpet av dagen enklere.

I år har vi valgt temaet «Kroppen min», hvor barna får mulighet til å utforske og lære om kroppen på en enkel og konkret måte. Temaet åpner for mange sanseopplevelser som er viktige i denne aldersgruppen, der kroppen er et verktøy for både kommunikasjon og læring. Vi legger til rette for at barna kan bruke kroppen i bevegelse, og vi hjelper dem å sette ord på det de opplever, som for eksempel når de krabber, hopper eller klapper.

Samlingsstunden er en viktig arena for å lære om kroppen, og vi samles som en hel gruppe. Dette gir barna mulighet til å delta i felles opplevelser, noe som er viktig for utviklingen av fellesskapsfølelse og sosial kompetanse. I samlingsstunden bruker vi sanger og bevegelser som involverer hele kroppen, for eksempel «Hode, skulder, kne og tå» og «Lille Petter edderkopp». Ved å bruke kroppens bevegelser og sette ord på de ulike kroppsdelen, får barna både språklig og fysisk erfaring. Samlingsstunden er også en viktig sosial arena der barna får utvikle kommunikasjon, empati og samspill.

Rødkløver har fast turdag en gang i uken, men vi benytter oss også av spontane turer når muligheten byr seg. Når vi går ut av barnehagen og opplever nye omgivelser sammen, gir det oss mange læremuligheter. Barna får utforske med hele kroppen – de kan klatre, balansere, kjenne på ulike underlag og bruke sansene sine aktivt. Slik blir turene en naturlig arena for å styrke både motoriske ferdigheter og trygghet i egen kropp. Vi legger også vekt på å sette ord på det barna opplever underveis, som å snakke om pust, bevegelse, følelser og sanseinntrykk. Dette gir et godt grunnlag for språkstimulering og for å utvikle bevissthet om egen kropp.

I tillegg gir turene rom for fellesskap og samarbeid. Barna øver på å vente på tur, følge en gruppe, og dele opplevelser med hverandre. Vi voksne er tett på, støtter og utfordrer dem på en måte som gjør at hver tur blir en læringsopplevelse tilpasset barnas alder og behov.

Formingsaktiviteter spiller også en stor rolle i arbeid med temaet. Her får barna muligheten til å utforske materialer på en enkel og sansende måte. Hånd- og fotavtrykk, maling og tegning med store bevegelser gir barna nye erfaringer med både farger, malerpensel og erfare hvordan maling kjennes ut på hender og føtter. Gjennom disse enkle aktivitetene stimuleres barnas motorikk og sansene på en trygg og utforskende måte.

Gjennom hele året vil vi legge til rette for at barna får bruke kroppen i både strukturert og fri lek. En strukturert lek kan være for eksempel hinderløype. Gjennom denne tilnærmingen styrkes både den fysiske utviklingen og den kognitive forståelsen av kroppen, samtidig som vi gir barna en opplevelse av mestring og glede. Vi ser på temaarbeidet som en helhet som skal bidra til barnas nysgjerrighet, undring og utvikling, både fysisk og sosialt. Dette er en tid for barna å utforske, oppdage og forstå sine egne bevegelser og hvordan de kan samhandle med andre, gjennom både lek og hverdagsrutiner.

I hverdagen er vi voksne til stede for barna og støtter dem i deres kommunikasjon, lek og utforsking. På Rødkløver er det vårt mål å skape et miljø der barna får muligheten til å være aktive, uttrykke seg med kroppen, og utvikle seg på sine egne premisser, samtidig som vi tilrettelegger for felles opplevelser som styrker samholdet i gruppen.

### ***Temaarbeid på Smørblomst***

**Kroppen - Utforskning, bevegelse og identitet**  
I løpet av året vil vi ha kroppen som et gjennomgående tema på Smørblomst. Ett- og toåringer er i en fase der de oppdager kroppen sin gjennom lek, bevegelse og sanser. Gjennom trygge rammer og varierte aktiviteter vil vi støtte barnas utvikling av kroppslig bevissthet, motoriske ferdigheter og forståelse for egne og andres følelser.  
  
Vi vil legge til rette for at barna får bruke kroppen aktivt – krabbe, gå, løpe, klatre, danse og hvile. Gjennom sang, rim og regler som «Hode, skulder, kne og tå» blir barna kjent med kroppsdeler og rytme. Vi utforsker sansene våre ved å kjenne på ulike materialer, smake, lukte og lytte – og vi bruker speil for å se oss selv og hverandre.  
  
Kroppen er også en viktig del av barnas identitet. Vi snakker om følelser og hvordan kroppen kan vise glede, sinne og tristhet. Vi øver på å sette ord på opplevelser og bruker bøker, bilder og samspill som støtte.  
  
**Gjennom året vil vi jobbe med deltemaer som:**  
• Bevegelse og motorikk  
• Sansene våre  
• Følelser og kroppsspråk  
• Hvile og ro  
• Kroppen i naturen

Vi dokumenterer barnas opplevelser og utvikling underveis, og inviterer dere foreldre inn i prosessen gjennom bilder, samtaler og utstillinger. Målet er å gi barna en trygg og inspirerende arena der de kan utforske kroppen sin og bygge grunnlaget for videre utvikling – med hele seg.  
  
**Mål for arbeidet med kroppen**  
• Barna skal bli kjent med kroppens deler og funksjoner gjennom lek og hverdagsaktiviteter  
• Barna skal få bruke kroppen aktivt og variert, både inne og ute  
• Barna skal få utforske sansene sine og utvikle begreper knyttet til kropp og følelser  
• Barna skal oppleve trygghet og mestring i egen kropp  
• Barna skal få støtte i å uttrykke følelser og behov med kropp og språk  
  
**Metoder og arbeidsmåter**  
• Tilrettelegging for fysisk lek og bevegelse i trygge omgivelser  
• Bruk av sang, rim og regler som inkluderer kroppsdeler og bevegelser  
• Sansestasjoner med ulike materialer, lukter og smaker  
• Bruk av speil, bilder og bøker for å støtte kroppslig identitet og språk  
• Observasjon og tilstedeværelse fra personalet for å støtte barnas uttrykk og samspill  
• Dokumentasjon gjennom bilder og refleksjon, som deles med foreldre.

### ***Temaarbeid på Blåklokken***

**Kroppen**

På Blåklokken legger vi stor vekt på å være mye ute og leke. Utelek er en grunnleggende del av barns utvikling. Gjennom lek ute får barna styrket både grovmotorikk og finmotorikk når de løper, klatrer, balanserer og bruker kroppen på varierte måter. Variert terreng og skiftende årstider gir naturlige utfordringer som fremmer både fysisk styrke, koordinasjon og utholdenhet.

Frisk luft, dagslys og sol bidrar til bedre helse, økt trivsel og viktig vitamin D-produksjon. Barn som får mye tid ute, viser ofte bedre konsentrasjon og søvnmønster.

I tillegg har utelek en sterk sosial verdi. Når barna samarbeider om å bygge hytter, leke rollelek eller utforske naturen, øver de på å vente på tur, inngå avtaler og løse konflikter. Samtidig styrkes språket når de setter ord på opplevelser og deler undring.

Uteleken bidrar også til emosjonell utvikling. Mestringsfølelse og mot styrkes når barna utfordrer seg selv – for eksempel ved å klatre høyere, balansere lengre eller sykle fortere. Naturen gir dessuten rom for ro, tilstedeværelse og stressreduksjon.

Til sist skaper uteleken en varig nærhet til naturen. Når barna opplever årstidene, følger spor i snøen eller finner smådyr i skogen, bygger de en naturlig respekt for miljøet – en verdi som er viktig å ta med videre i livet

Gjennom lek, bevegelse og sosialt samspill får barna mulighet til å oppleve motivasjon og mestring ut fra egne forutsetninger.

I barnehageåret 2025-2026 har vi kroppen som hovedtema i barnehagen. Målet til Blåklokken er at barna skal:

* bli trygge på egen kropp
* utvikle en positiv oppfatning av seg selv
* bli kjent med egne og andres følelser
* lære hvordan vi kan bruke og ta vare på kroppen vår

Gjennom temaarbeidet vil barna få utforske:

* hva kroppen kan gjøre og hvordan vi bruker den i lek og aktivitet
* hvordan vi kan ta vare på kroppen, blant annet gjennom kosthold, hygiene, søvn og fysisk aktivitet
* de ulike kroppsdelene, både ytre og indre organer, hva de heter og hvilken funksjon de har

Arbeidet med temaet vil skje gjennom lek, samlingsstunder, undring, samtaler, bøker, sang, formingsaktiviteter, bevegelseslek og utelek. På denne måten får barna varierte erfaringer og en helhetlig forståelse av kroppen sin.

Vi vil også bruke samlingsstunder i temaarbeid om kroppen.

Det er blant annet for å gi barna felles referanserammer – alle får samme input. Vi skaper rom for språk, refleksjon og begrepslæring knyttet til kropp og helse.

Det vil være variasjon ved bruk av sanger, samtaler, bøker, konkreter og opplevelser. Samlingsstundene vil også gi mulighet til å knytte læring til barnas erfaringer og kroppslige uttrykk.

I rammeplanen står det at barn skal ha rett til å uttrykke seg og påvirke sin egen hverdag. I et tema om kroppen kan dette gjøres på mange måter – både gjennom lek, undring og valg.

Hvordan får barna medvirke i temaarbeidet på Blåklokken?

* Vi spør barna f.eks. *“Hva kroppsdelene heter, og hva vi bruker de til?”*
* Vi lar barnas egne spørsmål styre retningen: hvis de f.eks. er opptatt av noe som vi ikke hadde tenkt å snakke om der og da.

Barna får velge bevegelsesleker (dyrebevegelser, hinderløype og danselek). De får også foreslå hvilke sanger/regler om kroppen vi skal bruke i samlingsstundene. Barna får tegne kroppen slik de ser den selv. Vi bruker bilder av barn i aktiviteter (f.eks. når de hopper, balanserer) og la barna være med å forklare hva som skjer med kroppen. Vi lar barna prøve ut og observere selv: kjenne på pulsen, telle hjerteslag, prøve å holde pusten. Vi lar barna fortelle hva de opplever med sansene: *“Hva kjenner du når du lukker øynene og tar på dette?”*

Vi har også med ulike formingsaktiviteter, hvor vi vektlegger å bruke begreper rundt former og farger, og lar barna utfolde seg gjennom ulike kreative metoder.

Når vi skal ut eller inn ligger vi vekt på at barna skal kle på og av seg selv, med oppmuntring støtte og hjelp av fra de voksne. Vi ønsker at barna skal bli selvstendige og få gode mestringsfølelser. I garderobesituasjonen får barna kunnskap om hvilke klær man må ha på seg til de ulike årstidene.

# **Tidlig innsats i barnehagen**

Tidlig innsats i barnehagen handler om å hjelpe et barn så tidlig som mulig og inkludere barnet i et meningsfullt fellesskap. Det er viktig å fange opp de barna som trenger ekstra hjelp så tidlig som mulig. Mange opplever likevel at det går for lang tid før de får hjelp. Med tidlig innsats kan vi forebygge skjevutvikling, sosiale vansker og lærevansker.

Dersom du har mistanke om at ditt barn har behov for ytterligere oppfølging enn det det får i det ordinære barnehagetilbudet, må du ta kontakt med pedagogisk leder for samtale.

Barnehager kan søke om lavterskeltilbud som innebærer at de får rask og relevant hjelp fra PPS (Pedagogisk psykologisk senter) om spørsmål som gjelder barns utvikling. Målet er å øke kompetansen til de ansatte gjennom veiledning på systemnivå om grupper av barn eller enkeltbarn.

# **Inkluderende praksis**

I Rammeplanen for barnehager står det: *Barnehagen skal bidra til at alle barn føler seg sett og anerkjent for den de er, og synliggjøre den enkeltes plass og verdi i fellesskapet.*

Med inkluderende praksis i barnehagen mener vi å tilpasse miljøet til alle barn som går i barnehagen, og gi alle en reell mulighet til å delta i det sosiale fellesskapet.

Inkludering er å legge til rette for:

* Fysisk tilgang til barnegruppens fellesskap
* Mulighet til å bidra inn i fellesskapet
* Mulighet til å si sin mening om egen hverdag
* Deltakelse i læringsaktiviteter
* Deltakelse i det sosiale fellesskapet
* Sosialt utbytte for alle

I Minken jobber vi for et inkluderende fellesskap ved å være observante voksne, som ser og følger opp alle enkeltbarn i barnehagen. Vi skal også være lydhøre for alle barns interesser og meninger, og gjennom barnesamtaler gir vi barna medvirkning i sin egen hverdag. Vi er opptatt av at ingen barn skal holdes utenfor, men at alle skal føle seg som en del av fellesskapet i barnehagen.

Vi har utarbeidet en handlingsplan for et trygt og godt psykososialt barnehagemiljø, som vi aktivt bruker ved mistanke om at noen barn har det trygt og godt i barnehagen. Denne planen ligger som vedlegg til langtidsplanen.

# **Utenforskap**

Utenforskap, å føle seg eller være utenfor, handler om å ikke føle tilknytning til resten av samfunnet.

Det kan være flere forskjellige årsaker til at noen faller utenfor resten av samfunnet. For noen handler dette om manglende deltakelse i utdanning eller arbeid. Andre kan falle utenfor på grunn av språklige utfordringer eller annerledes kultur enn majoriteten. Sykdom og funksjonshemming kan også være årsaker til utenforskap.

Noen barn kan føle på utenforskap i barnehagen, og det er vår jobb som voksne og sørge for at alle barn føler seg inkludert og som en del av fellesskapet.

Gjennom daglige observasjoner og gjennom barnesamtaler har vi mulighet til å fange opp om noen barn føler seg utenfor. Ved mistanke om at noen barn føler på utenforskap, skal vi ta i bruk handlingsplanen for et trygt og godt psykososialt barnehagemiljø, og gjennomføre de aktuelle tiltakene og observasjonene for å sikre at ingen barn skal føle seg utenfor.

Gjennom samlingsstunder og barnesamtaler skal vi gjøre barna oppmerksom på egen atferd, og konsekvensene rundt mobbing og utestenging. Vi skal jobbe aktivt for at alle barn skal lære om inkludering og at alle barn og voksne sammen skal skape et trygt og godt barnehagemiljø.

Vi skal gi barna trygghet til å tørre å fortelle oss om vanskelige ting, vi skal være lydhøre og ta alle barn på alvor.

# ***Vurderingsarbeid 2025/2026***

*Barnehagen skal jevnlig vurdere det pedagogiske arbeidet. Vi skal beskrive, analysere og tolke ut ifra barnehagens egne planer, samt barnehageloven og rammeplanen.*

*Vurderingsarbeidet skal bygge på refleksjoner som hele personalgruppen er deltagende i. Felles drøfting gir oss et utgangspunkt for videre planlegging og gjennomføring. Vi lærer av vår egen praksis, og dermed videreutvikler barnehagens virksomhet. Vurdering tar også utgangspunkt i tilbakemeldinger fra foreldre, foreldresamtaler og via barnehagens brukerundersøkelse.*

***Hovedmål: Alle barn skal bli trygg på egen kropp***

***Delmål: Alle barna skal få erfaringer og oppleve å mestre.***

*For å nå disse målene skal vi:*

* *Være mye ute i naturen og på tur i barnehagens nærområde*
* *Jobbe med tema om kroppen gjennom sansing, forming, kunnskap og utforsking*
* *Gi barna forståelse for at vi alle er forskjellige*
* *Tilrettelegge for godt lekemiljø som fremmer fysisk fostring*
* *Tillære barna nye begreper som omhandler tema: kroppen min*

### ***Årshjul:***

August.

August måned er tilvenningsmåned og vi blir kjent med nye og gamle, små og store.

September.

8. september - Planleggingsdag. Barnehagen er stengt for barna.

15. september – Barnehagens bursdag. Vi inviterer barn og voksne på lapskaus og bli kjent samling, kl 15.00 – 16.00. Denne festen har vi ute.

Uke 38. Brannvernuke

Oktober.

1. oktober - Foreldremøte kl 19.00

15. oktober - Dugnad. Vi inviterer foreldrene til dugnad i barnehagen fra kl 17.00 – 20.00

24. oktober – FN dagen

November.

7. November - Planleggingsdag. Barnehagen er stengt for barna.

Uke 48 – Oppstart av juleaktiviteter

Desember.

Uke 49. Juleverksteds-uke

3. Desember – Julebord/ mat for barna

Uke 50. Juleverksteds-uke

12. Desember - Lucia kl 08.00

16. Desember – Nissefest

24. Desember - julaften. Barnehagen er stengt

25. Desember – 1. juledag. Barnehagen er stengt

26. Desember - 2. juledag. Barnehagen er stengt

31. Desember - Nyttårsaften. Barnehagen er stengt.

Januar.

1. januar – 1. nyttårsdag. Barnehagen er stengt.

2. Januar – Planleggingsdag. Barnehagen er stengt.

30. Januar - Planleggingsdag. Barnehagen er stengt.

Februar.

6. Februar – Samenes nasjonaldag

13. Februar - Karneval / pysjamasparty

Mars.

10. Mars - Barnehage- dagen. Fellesskap og inkludering

April.

2. April – Skjærtorsdag. Barnehagen er stengt

3. April – Langfredag. Barnehagen er stengt

6. april – 2. påskedag. Barnehagen er stengt

Mai.

1. Mai - Offentlig frigjøringsdag. Barnehagen er stengt

14. Mai - Kristi-Himmelfarts-dag. Barnehagen er stengt

15. Mai - Planleggingsdag. Barnehagen er stengt for barna

25. Mai - 2. Pinsedag. Barnehagen er stengt

Juni.

10. Juni - Sommerfest i barnehagen, kl 15.00 – 16.00

Juli

Barnehagen er sommerstengt uke 28, 29 og 30.

August.

Tilvenning og oppstart av nytt barnehageår.